钦定古今图书集成/历象汇编/岁功典/第033卷 > 《遵生八笺》 > 三月事宜
## 钦定古今图书集成/历象汇编/岁功典/第033卷 > 《遵生八笺》 > 三月事宜

《孝经纬》曰：“清明后十五日，斗指辰为谷雨”，言雨生百
谷，物生清净明洁也。“律姑洗”，姑者，故也，洗者，鲜也，言
万物去故而从新，莫不鲜明之谓也。《纂要》曰：“三月为
蚕月。”

《元枢经》曰：“是月天道北行，作事出行，宜向北方，吉。”
《四时纂要》曰：“是月三日，取桃花片收之。至七月七日，
取乌鸡血和，涂面及身，光白如玉。”

《又》曰：“是月二日收桃叶，晒干捣末，并花水服一钱，治
心痛。”

《琐碎录》曰：“是月采桃花，未开蕊，阴干。与桑椹子和腊
月猪油，涂秃疮，神效。”

又曰：“是月羊粪烧灰存性，和轻粉、麻油，可擦恶疮。”
《山居四要》曰：“清明前二日，收螺蛳浸水，至清明日，以
螺水洒墙壁等处，可绝蜒蚰。”

《济世仁术》曰：“三月辰日，以绢袋盛，面挂当风处。中暑
者以水调服。”

《法天生意》曰：“清明前一日，采大蓼晒干，能治炁痢，用
米饮调服一钱效。”

《万花谷》曰：“是月二十日，天仓开日，宜入山修道。
二十七日沐浴，令人神炁清爽。”
又云：“春尽采松花和白糖或蜜作饼，不惟香味清甘，
自有所益于人。”

《本草》曰：“是月上寅采甘菊苗，名玉英。六月上寅日采
梗，名容成。九月上寅采花，名金精。十二月上寅采根，
名长生。收四味为末，用成日炼蜜丸如桐子大。每服
一钱，一日三服。百日身轻润泽，一年发白再黑；二年，
齿落更生；三年返老还童。”

《齐人月令》曰：“采何首乌，赤白各半，米泔水浸一宿，同
黑豆饭锅上蒸熟，晒干，去豆为末，或加茯苓三分之
一，炼蜜为丸，酒下一二钱。百日后百疾皆除，长年益
寿，多子。忌食猪肉、鱼、鳖、萝卜。何首乌内有生如鸟兽
并山石形象极大者，乃珍品也，服之成仙。”

三月四月中，采山谷内新长相叶松针，或花蕊长三
四寸枝，阴干，细捣为末，炼蜜为丸，如小豆大。常用月
之朔望清晨，烧香东向，持药八十一丸，咒曰：“神仙真
药，体全自然，服药入腹，益寿延年。”盐汤或酒下。服讫，
忌食五辛。若要长肌肉，加大麻、巨胜；要心力壮健，加
人参、茯苓。用七月七日露水和丸，尤佳。

又曰：“是月上辰日采枸杞，四月上巳日服之。松花酒取糯米淘极净，每米一斗，以神麹五两和匀，取松花
一升，细碎蒸之，绢袋盛，以酒一升浸五日，即堪服，任
意服之。”

《千金方》曰：“是月入大山背阴，不见日月。松脂采炼而
饵之，百日耐寒暑，补益五脏。”

《云笈七签》曰：“三月六日沐浴，令人无厄。”

又曰：“商陆如人形者，杀伏尸，去面黯黑，益智不忘，男
女五劳七伤，妇人产中诸病。右用面十二斤，米三斗，
加天门冬末酿酒，浸商陆六日，斋戒服之，颜色充满，
尸虫俱杀，耳目聪明，令人不老通神。”

《真诰》曰：“是月十一日拔白，十三日拔白，永不生出。初
一初十日拔白生黑。”

是月取百合根晒干，捣为面服，能益人。取山药去黑
皮，焙晒作面食，大补虚弱，健脾开胃。
《灵宝经》曰：“是月初六、初七、廿七日沐浴，令人神爽无
厄。”

《酉阳杂俎》曰：“三月心星见，辰出火，禁烟插柳”，谓此
耳。寒食有内伤之虞，故令人作秋千蹴踘之戏以动
荡之。

《养生仁术》曰：“谷雨日采茶炒藏，能治痰嗽及疗百病。”